Тайнството на юни – ANNA HELLS' FANTASY PLACE
Помните ли онези летни дни, в които можехме да прекараме часове, легнали на някоя полянка, без дори и мисъл за дебнещи кърлежи, заразени комари или токсични течности в пръстта, вперили поглед в облаците, разиграващи куклен театър на промените, обзалагайки се на поне една лятна буря, че слонът ще се превърне в мечка, а оттам в роза докато прекоси хоризонта… Гледали ли сте залеза, мечтаейки алчно с очи за точно онзи специален комплект фулмастри, с които да нарисувате точно тези невероятни цветове на любимото блокче номер 4, за да ги покажете на приятелите си в първия учебен ден… Слушали ли сте звуците на тишината по здрач, състояща се от жужене, бръмчене и тихи подскоци на невидими буболечки в тревата, без нито една мисъл за утре, без дори понятие за време, възраст и отговорности…
Тази книга ще ви отведе за малко там, някога, някъде, преди. И не се притеснявайте да се насълзите умилително, това просто ще значи, че сте имали едно прекрасно детство. Муминските тролове посрещат първите летни утрини със спокойствието на северната хюга, с чаша топло кафе, ароматна каша и хрупкави палачинки. Природата се буди, за да отпразнува както подобава лятното слънцестоене, но една малка, кисела планина на остров решава точно днес да избухне и да наводни долината на чудното спокойствие и уют, побрала домът на татко и мама Мумини. Но това не бива да ви притеснява, защото неприятности се случват само на злите хора, добрите ги очакват само приключения и предизвикателства. Може би там на север философията е наистина някак по-реална и помага да си искрено усмихнат на -50 градуса навън и бели нощи вместо истинско слънце в по-голямата част на годината. Или поне при тролчетата е така.
Дори едно гигантско наводнение, отнесло нанякъде семейството същества от непознати, но винаги безопасни, сладки и леко мърморещи несъществуващи видове, не може да убие ентусиазма, приключенския дух и позитивизма на финските жители на пасторалната реалмия на Туве. Ако не в къща, то ще се живее доста добре и в театър; ако попаднете в затвора, и там можете да попаднете на хора, ако и да са тъмничари с уклон към плетене; ако се наложи да нарушавате правилата, за да постигнете нечие щастие – кое правило има наистина правото да ви спре? Малка северна приказка за нуждата от дружелюбна емпатия към всичко и всеки; спокойствието пред ежедневните проблеми, независимо от тяхната желязна хватка върху сърцата ни, и умението да гледаме напред и нагоре, а не само към обречените скутове на самотата си. Сериозно, дали от студения въздух някак се вдига смога на злободневното отчаяние?
29.08.2019 by annahells	Ана Хелс, дамян яков, книги, тайнството на юни, туве янсон, фентъзи